Rådets fælles holdning

af 29. oktober 2001

om bekæmpelse af ulovlig handel med diamanter med henblik på at bidrage til forebyggelse og løsning af konflikterne

(2001/758/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Konfliktdiamanter giver næring til nogle af de blodigste konflikter i Afrika. Der bør træffes foranstaltninger til at bidrage til forebyggelse og løsning af disse konflikter.

(2) Den 11. og 12. maj 2000 påbegyndtes i byen Kimberley (Sydafrika) en proces kaldet Kimberley-processen, der samler de vigtigste diamanteksporterende, -forarbejdende og -importerende parter samt repræsentanter for diamantindustrien og det civile samfund, med det formål at finde frem til og iværksætte foranstaltninger, der er i stand til at fjerne konfliktdiamanter fra markedet.

(3) I løbet af Kimberley-processens forskellige faser har denne målsætning lidt efter lidt konkretiseret sig, og sigtet er at udarbejde et internationalt certificeringssystem for uslebne diamanter baseret på nationale certificeringssystemer og på internationalt anerkendte minimumsstandarder.

(4) Den 29. oktober 2001 bemyndigede Rådet Kommissionen til at føre forhandlinger om et internationalt certificeringssystem inden for rammerne af en bindende international aftale.

(5) Den 1. december 2000 vedtog De Forenede Nationers Generalforsamling resolution 55/56/2000, der tager sigte på at bryde sammenhængen mellem den ulovlige handel med uslebne diamanter og væbnede konflikter med henblik på at bidrage til forebyggelse og løsning af konflikter. Generalforsamlingen har sat spørgsmålet om uslebne diamanters rolle i konflikter på dagsordenen for sin 56. samling.

(6) Endvidere har De Forenede Nationers Sikkerhedsråd vedtaget forskellige resolutioner, 1173(1998), 1295(2000), 1306(2000) og 1304(2000), hvori der træffes restriktive foranstaltninger over for oprørsbevægelserne i Sierra Leone og i Angola og over for regeringen i Liberia. Rådet har for sit vedkommende vedtaget restriktive foranstaltninger i medfør af disse resolutioner.

(7) Det Europæiske Råd vedtog på mødet i Göteborg i juni 2001 et program til forebyggelse af voldelige konflikter, hvori det navnlig præciseres, at bekæmpelsen af ulovlig handel med diamanter er en konfliktforebyggende faktor.

(8) Den 14. maj 2001 vedtog Den Europæiske Union fælles holdning 2001/374/FUSP vedrørende konfliktforebyggelse, -styring og -løsning i Afrika(1), hvori det navnlig bestemmes, at EU vil samarbejde om at fremme universel overholdelse af embargoer vedrørende ulovlig udnyttelse af og handel med værdifulde råvarer -

VEDTAGET FØLGENDE FÆLLES HOLDNING:

Artikel 1

Den Europæiske Union og dens medlemsstater støtter og bidrager til det internationale samfunds indsats for at bryde sammenhængen mellem konfliktdiamanter og finansieringen af væbnede konflikter.

Artikel 2

Unionen noterer, at Fællesskabet vil føre forhandlinger om indførelse af et internationalt certificeringssystem inden for rammerne af en bindende international aftale.

Artikel 3

For at fremme målsætningen i artikel 1 vil medlemsstaterne:

- tage spørgsmålet om konfliktdiamanter op som led i deres bilaterale og multilaterale forbindelser

- rådføre sig med hinanden, navnlig i De Forenede Nationer og de relevante fora, om de mest effektive midler til bekæmpelse af konfliktdiamanter

- opfordre de mest direkte berørte lande til at støtte og tiltræde den multilaterale aftale, der udarbejdes inden for rammerne af Kimberley-processen.

Artikel 4

Denne fælles holdning har virkning fra dagen for vedtagelsen.

Artikel 5

Denne fælles holdning offentliggøres i EF-Tidende.

Udfærdiget i Luxembourg, den 29. oktober 2001.

På Rådets vegne

L. Michel

Formand

(1) EFT L 132 af 15.5.2001, s. 3.